**Referat FAU-møte Smørås skole 23.01.2024**

**Møteleder:** Espen Helgesen

**Referent:** Mette Taule og Espen Helgesen

**Til stede:** 1. trinn: Hanne Marie Austevoll; 2. trinn: Krister Djuve Arnesen og Lars Aarsland; 3. trinn: Mette Taule og Tonje Svendsen Grøvik; 4. trinn: Hege Klette og Espen Helgesen; 5. trinn: Synne Hartveit; 6. trinn: Helene Alvær Kyvik Hetland og Marianne G. Litland; 7. trinn: Grethe Teigen og Siren Halvorsen; rektor Trine Lise Larsen (første del av møtet)

**Ikke til stede:** 1. trinn: Christian Gamst Hårvik; 5. trinn: Stein Arne Constant-Stangeland

**1.Rektor Trine Lise Larsen informerer**

Hjertesonen: Det er enighet om at skoleveien ikke har blitt tryggere etter etablering av hjertesonen. Etter forespørsel fra FAU har skolen i en periode gjennomført registrering av antall biler i dropp-sonen ved skolen. Kartleggingen viser at det vanligvis er mellom 5 og 20 biler som slipper av elever i tiden mellom 08:15-08:30. Selv om antallet biler ikke er veldig høyt, har det flere ganger oppstått uoversiktlige og potensielt farlige situasjoner som blant annet er meldt inn til skolen fra naboer. Rektor ønsker at FAU jobber videre med saken for å finne ut hvilke alternativer som kan utredes for å bedre den krevende trafikksituasjonen rundt skolen etter at hjertesonen ble etablert.

Skolerute: Rektor informerte om at skoleruten for skoleåret 24/25 skal godkjennes av Samarbeidsutvalget, og ønsket innspill fra FAU i forkant av møtet i Samarbeidsutvalget. Skolen ønsker å holde stengt i romjulen og onsdagen i påsken, og at siste dag på SFO blir enten 29.06 eller 30.06.

Slåtthaug ungdomsskole: Rektor informerte om at oppussing av skolen opprinnelig var planlagt å starte opp høsten 2024, men oppussingen har nå blitt utsatt og vil begynne tidligst høsten 2025.

Kvalitetsoppfølging: Rektor informerte om Bergen kommunes kvalitetsoppfølging, som innebærer at FAU får i oppdrag å gjøre en undersøkelse av hvordan elevmedvirkning fungerer ved skolen. Rektor ønsker at FAU legger frem resultater av undersøkelsen på et eget møte 09.04. Rektor gikk også gjennom resultatene fra Elevundersøkelsen og Foreldreundersøkelsen.

**2.Hjertesonen**

FAU mener at skoleveien ikke har blitt tryggere, men tvert imot blitt mer utrygg for elevene på grunn av den uoversiktlige situasjonen som oppstår rundt skolestart i droppsonen i Nedre Smøråsveg. FAU har høsten 2023 oppfordret foreldre til å vise hensyn og slippe elevene av på andre steder enn like utenfor hjertesonen. Det er enighet i FAU om at slikt holdningsarbeid ikke er tilstrekkelig som tiltak, og at vi isteden bør fokusere på kommunens rolle og ansvar. FAU har derfor nedsatt en egen arbeidsgruppe som undersøker saksgangen i kommunen og eventuelt planlagte evalueringer av etableringen av hjertesonen rundt Smørås skole. Arbeidsgruppen undersøker hvorvidt skolen er forpliktet til å videreføre hjertesonen, og om det er planlagt evaluering av hjertesonen rundt skolen, og legger frem sine funn for FAU utover våren 2024.

**3.17.mai**

Klassekontaktene på 4. trinn har etablert en komité som har ansvar for den praktiske gjennomføringen av 17. mai-feiringen. FAU sin rolle er å koordinere planleggingen mellom komiteen på 4. trinn og komiteen på 3. trinn som har ansvar for kafédriften. Tre representanter fra FAU utgjør en egen arbeidsgruppe som koordinerer dette arbeidet, og vil innkalle til et felles møte innen kort tid. FAU vil be komiteene sende budsjett til godkjenning hos FAU, og vil være behjelpelig med annet koordineringsarbeid og tilgang til tidligere års erfaringsdokumenter. Følgende vedtak ble gjort på møtet:

* 17.mai-arrangementet på skolen avholdes klokken 16:00-18:00. Dette er en endring fra 2023, og i tråd med tidligere års tidspunkt.
* Det skal ikke gjennomføres loddsalg i forkant av årets 17. mai-feiring. Fjorårets loddsalg genererte et relativt stort overskudd som vil være tilstrekkelig for å finansiere årets 17. mai-feiring, og det er derfor ikke behov for loddsalg i år.
* 17. mai-komiteene på 3. og 4. trinn sender budsjett (samlet eller hver for seg) til FAU for godkjenning i god tid før arrangementet.

**4.Kvalitetsoppfølgingsmøtet 2024**

FAU har opprettet en egen arbeidsgruppe som deltok på Kvalitetsoppfølgingsmøtet i Bergen kommune 10.01, og som skal legge frem resultater fra arbeidet på møtet 09.04. FAU har blitt bedt om å undersøke hvordan elevmedvirkning fungerer ved skolen. Foreldreundersøkelsen og Elevundersøkelsen gir noen indikasjoner på hvordan foreldre og elever opplever elevmedvirkning, men det kan bli aktuelt å gjøre egne undersøkelser for å kartlegge elevmedvirkning ved skolen. I første omgang ber FAU-leder skolen om tilgang til referater fra elevrådsmøtene de siste to årene, for å få en oversikt over hvilke saker som har vært behandlet der, og hva utfallet har blitt av disse.

**5.Eventuelt**

Barnevakten: Organisasjonen Barnevakten har gjennomført arrangement på 4. og 7. trinn i januar, med økonomisk støtte fra FAU. Tilbakemeldingene fra foreldre er at det var godt oppmøte og et bra opplegg fra Barnevaktens side, og at dette er en god prioritering av FAU-midler også i fremtiden.

Buekorps: Et buekorps har kontaktet FAU og bedt om å få delta på et FAU-møte for å promotere virksomheten sin til foreldregruppen. FAU valgte å si nei til dette, med begrunnelse i at FAU ikke har kapasitet til dette, og at det uansett vil være opp til skolen å videreformidle eventuell informasjon til foreldre. Vi har derfor bedt buekorpset sende oss skriftlig informasjon som kan videresendes til rektor, og vil i fremtiden behandle lignende forespørsler på samme måte.

**Neste møte: 19. mars**